酬李唐臣贈山水短軸
作者：晁補之
朝代：宋

paragraphs: 大山宮，小山霍，欲識山高觀石脚。
大波爲瀾，小波爲淪，欲知水深觀水津。
營丘於此意獨親，杜侯所與復有人。
不見李侯今五載，苦向營丘有餘態。
齊紈如雪吳刀裁，小毫束筍縑囊開。
經營初似雲煙合，揮灑忽如風雨來。
蒼梧泱漭天無日，深巖老樹洪濤入。
榛林闇漠猨狖寒，苔蘚侵淫螺蚌溼。
紛紛禽散江干沙，有風北來吹蒹葭。
前洲後渚相隨沒，行子漁人歸徑失。
李侯此筆良已奇，我聞李侯家朔垂。
跨河而北寧有之，曷不南遊觀禹穴。
梅梁鏁澀萍滿皮，神物變化當若斯。
元君畫史雖天與，我論絕藝無今古。
張顛草書要劍舞，得意可無山水助，他日李侯人益慕。